IZVJEŠTAJ O DANIM DRŽAVNIM JAMSTVIMA

I IZDACIMA PO DRŽAVNIM JAMSTVIMA

U PRVOM POLUGODIŠTU 2019. GODINE

Izdavanje jamstava propisano je odredbama članaka 71. do 85. u okviru razdjela VII. Zakona o proračunu (Narodne novine, broj 87/08, 136/12 i 15/15) i odredbama članka 35. Zakona o izvršavanju Državnog proračuna Republike Hrvatske za 2019. godinu (Narodne novine, broj 113/18). Prema Zakonu o izvršavanju Državnog proračuna Republike Hrvatske za 2019. godinu, dano je ovlaštenje Vladi Republike Hrvatske da, u ime Republike Hrvatske, može davati financijska i činidbena jamstva na prijedlog Ministarstva financija.

Godišnja vrijednost novih financijskih jamstava za 2019. godinu iznosi 3.850.000.000,00 kuna, od čega se iznos od 1.300.000.000,00 kuna odnosi na izvanproračunske korisnike državnog proračuna iz članka 29. stavka 3. Zakona o izvršavanju Državnog proračuna Republike Hrvatske za 2019. godinu. U iznos novih financijskih jamstava ne ulazi vrijednost jamstava danih za refinanciranje i reprogramiranje obveza iz prethodnih godina za koje je bilo dano jamstvo.

Državna jamstva izdaju se za: potporu kapitalnim ulaganjima u razvitak kojima se poboljšavaju opći uvjeti gospodarskog djelovanja i koji utječu na izvozni učinak, provedbu prioritetnog programa/projekta koji ima značenje za regionalnu gospodarsku stabilnost, radi ublažavanja gospodarske nerazvijenosti određenog područja, uklanjanje ratnih šteta, obnove ili hitne obnove od posljedica elementarnih nepogoda.

Nadležno ministarstvo, na temelju zahtjeva, dužno je ocijeniti temelj donošenja prijedloga dodjele jamstva u obliku programa ili druge osnove za podnošenje zahtjeva za dodjelu jamstva, bonitet tražitelja, ocjenu stanja zaduženosti, efekte novog zaduženja na mogućnost razvoja i likvidnosti te izraditi stručno mišljenje i jasno opredjeljenje prema odobrenju predloženog jamstva.

Činidbena jamstva su u pravilu vezana za okončanje posla, a mogu se davati na temelju primljenih predujmova u novcu ili imovini za gradnju brodova do njihove isporuke, nabavu zrakoplova na temelju dugoročnog ugovora o zakupu te za infrastrukturne projekte koji se izvode na osnovi ugovora o koncesiji ili zajedničkih ulaganja.

Za dana jamstva ugovorom o izdavanju jamstva uređuju se obveze tražitelja jamstva i instrumenti osiguranja.

Za jamstva koja se aktiviraju Ministarstvo financija može Financijskoj agenciji dati nalog za naplatu po aktiviranom državnom jamstvu radi namirenja duga.

***IZDANA JAMSTVA***

U razdoblju od 1. siječnja do 30. lipnja 2019. godine izdano je ukupno jedno novo financijsko jamstvo u iznosu od 17.600.000,00 kuna i to u sektoru prometa.

ZRAČNA LUKA OSIJEK D.O.O., KLISA (GRAD OSIJEK)

Temeljem Odluke Vlade Republike Hrvatske (Klasa: 022-03/19-04/23, Urbroj: 50301-27/20-15-5) od 7. veljače 2019. godine o davanju državnog jamstva u korist Hrvatske poštanske banke d.d., Zagreb, za kreditno zaduženje društva Zračna luka Osijek d.o.o., Osijek, radi izmirenja dospjelih kreditnih i drugih obveza sukladno Planu poslovanja Zračne luke Osijek d.o.o. za 2019. godinu, Ministarstvo financija izdalo je dana 9. travnja 2019. godine jamstvo Riznični broj F-001-19 u korist Hrvatske poštanske banke dioničko društvo, Zagreb u iznosu od 17.600.000,00 kuna. Izdano jamstvo pokriva 80% ukupnog kreditnog zaduženja u iznosu od 22.000.000,00 kuna.

***PROTESTIRANA JAMSTVA***

U državnom proračunu za 2019. godinu na stavci izdataka za jamstvenu pričuvu planirana su sredstva u iznosu od 1.550.000.000,00 kuna.

U razdoblju od 1. siječnja do 30. lipnja 2019. godine na ime protestiranih jamstava izvršena su plaćanja na teret jamstvene pričuve u iznosu od 2.091.606.902,18 kuna.

Najznačajniji iznos po protestiranim jamstvima odnosi se na plaćanje kreditnih obveza Uljanik Grupe i to društva Uljanik d.d., Pula u iznosu od 1.958.977.387,60 kuna (od čega se iznos od 1.846.061.650,87 kuna odnosi na glavnicu, iznos od 97.174.150,56 kuna na redovnu kamatu te iznos od 15.741.586,17 kuna na naknadu) i društva 3. Maj Brodogradilište d.d., Rijeka u iznosu od 22.606.144,76 kuna (od čega se iznos od 602.745,25 kuna odnosi na kamatu te iznos od 22.003.399,52 kuna na naknadu).

Preostala plaćanja odnose se na izmirenje kreditnih obveza društva HŽ Infrastruktura d.o.o. u iznosu od 101.381.915,14 kuna (od čega se iznos od 90.939.736,16 kuna odnosi na glavnicu te iznos od 10.442.178,98 kuna na redovnu kamatu), društva Imunološki zavod d.d. u iznosu od 3.626.057,07 kuna (od čega se iznos od 3.553.954,12 kuna odnosi na glavnicu, iznos od 71.687,22 kuna na redovnu kamatu te iznos od 415,73 kuna na zateznu kamatu) te društva Brodarski institut u iznosu od 5.015.397,61 kuna (od čega se iznos od 2.876.154,69 kuna odnosi na glavnicu te iznos od 2.139.242,92 kuna na redovnu kamatu).

U razdoblju od 1. siječnja do 30. lipnja 2019. godine Ministarstvo financija regresno je naplatilo po protestiranim jamstvima iznos od 27.252.814,64 kuna. Navedeni iznos je u cijelosti uplaćen u Državni proračun i odnosi se na isplate iz stečajnih postupaka društva Termomehanika d.o.o. u stečaju (iznos od 53.536,60 kuna), društva KIO d.o.o. u stečaju (iznos od 208.745,74 kuna), društva Produkcija Libertas d.o.o. u stečaju (iznos od 55.991,55 kuna) te društva Helios Faros d.d. u stečaju (iznos od 26.934.540,75 kuna).